**Αριστοτέλης, Ηθικά Νικομάχεια:** ενότητα 14

► **Γιατί ο Αριστοτέλης κάνει λόγο εδώ για τη ‘μεσότητα’;**

**—** Ήδη από άλλες ενότητες του έργου του, ο Αριστοτέλης θεμελιώνει την ηθική αρετή: α)στο συναίσθημα που προκαλεί η επιδίωξή της β)στα υποδείγματα που παρέχει από νωρίς στον άνθρωπο η ορθή παιδεία. Μένει λοιπόν να προσδιορίσει ακριβέστερα τη φύση της αρετής – ή αλλιώς το κατάλληλο ηθικό μας κριτήριο – ώστε να μην αφηνόμαστε σε τυχαία, αυθαίρετα ηθικά ενεργήματα. Ως φιλόσοφος, ο Αριστοτέλης δεν περιγράφει μόνο την ηθική, επιδιώκει κιόλας να δείξει «το πρακτέον».

**► Ποια είναι τα δύο είδη ‘μεσότητας’ που εντοπίζει ο φιλόσοφος;**

1. Είναι αυτή που υπολογίζεται ‘σε σχέση με το πράγμα’ = η αντικειμενική και ισχύουσα για όλους έννοια της μεσότητας (εφαρμόζεται στα Μαθηματικά και στη Φυσική) και
2. Αυτή που υπολογίζεται ‘σε σχέση με εμάς’ = με υποκειμενικά κριτήρια, σύμφωνα με τις ανάγκες κι επιθυμίες μας (εφαρμόζεται στην Ηθική).

**► Τι συμπεραίνουμε από τη συζήτηση για τη ‘μεσότητα’ που αναπτύσσεται στην ενότητα αυτή;**

— Συμπεραίνουμε ότι ο Αριστοτέλης επιθυμεί για άλλη μια φορά να τονίσει το ρόλο της ατομικής προαίρεσης στην επιλογή της ηθικής μας πράξης· ο άνθρωπος, κατά τον Αριστοτέλη, ελεύθερα και συνειδητά προσδιορίζει τη **μεσότητα** στη συμπεριφορά του = επιδιώκει ν’ αποφεύγει την υπερβολή και την έλλειψη, τα δύο άκρα, πράττοντας έτσι ώστε να νοιώθει ισορροπημένος με τον εαυτό του  να αισθάνεται **ηδονή** για τις πράξεις του.

**Συμπέρασμα**: Η μεσότητα προσφέρει ευτυχισμένο (ηθικό) βίο!

**► Ποια παραδείγματα «μεσότητας» αναφέρει ο ίδιος ο φιλόσοφος;** Ιδού μερικά:

|  |  |  |
| --- | --- | --- |
| **Υπερβολή** | **Μεσότης** | Έλλειψη |
| Οργιλότης | Πραότης | Αοργησία |
| Θρασύτης | Ανδρεία | Δειλία |
| Αναισχυντία | Αιδώς | Κατάπληξις |
| Ακολασία | Σωφροσύνη | Αναισθησία |
| Ασωτία | Ελευθεριότης | Ανελευθερία |
| Κολακεία | Φιλία | Απέχθεια |
| Χαυνότης | Μεγαλοψυχία | Μικροψυχία |
| Κέρδος | Δίκαιον | Ζημία |

**► Ποια νέα στοιχεία συμπληρώνουν τον ορισμό της αρετής στην τρέχουσα ενότητα;**

Στις ενότητες που μελετήσαμε μέχρι τώρα, ο Αριστοτέλης έδωσε κάποια βασικά γνωρίσματα της ηθικής αρετής. Είδαμε, δηλαδή, ότι οι ηθικές αρετές δεν υπάρχουν μέσα μας εκ φύσεως, αφού συνδέονται με τον εθισμό σε ηθικές πράξεις. Είναι, λοιπόν, η αρετή «ἕξις» που αποκτιέται με μακροχρόνια άσκηση σε ηθικές πράξεις και καθοριστικό ρόλο σ’ αυτό παίζει η διδασκαλία. Δεν είναι, όμως, μια οποιαδήποτε «ἕξις», αφού μεγάλη σημασία έχει η ποιότητα των έξεών μας. Επίσης, η αρετή συνδέεται με τα ευχάριστα συναισθήματα που νιώθουμε, όταν τηρούμε το μέτρο κατά την εκτέλεση μιας ηθικής πράξης. Έτσι, ο φιλόσοφος κατέληξε ότι η αρετή είναι «ἕξις» με την οποία ο άνθρωπος φτάνει στην ολοκλήρωσή του και στην ολοκλήρωση του έργου του. Σ’ αυτή την ενότητα προστίθενται κάποια νέα γνωρίσματα της αρετής:

α) Η αρετή βρίσκεται στο **μέσον**, ανάμεσα δηλαδή στα δύο άκρα, την υπερβολή και την έλλειψη.
β) Η αρετή βρίσκεται στο μέσον που προσδιορίζεται με **κριτήρια υποκειμενικά** («πρὸς ἡμᾶς»).

Εδώ, παρατηρούμε ότι ο Αριστοτέλης πλησιάζει τη **σχετικοκρατική στάση των σοφιστών** απέναντι στα πράγματα, η οποία εκφράζεται με τη φράση του Πρωταγόρα: «Πάντων χρημάτων μέτρον ἐστὶν ἄνθρωπος, τῶν μὲν ὄντων ὡς ἔστιν, τῶν δὲ οὐκ ὄντων ὡς οὐκ ἔστιν» (= Μέτρο όλων των πραγμάτων είναι ο άνθρωπος, αυτών που υπάρχουν πως υπάρχουν και αυτών που δεν υπάρχουν πως δεν υπάρχουν). Υπάρχει, δηλαδή, ο κίνδυνος να θεωρηθεί ότι το κάθε άτομο προσδιορίζει όπως θέλει, αυθαίρετα την αρετή. Κάτι τέτοιο, όμως, δεν ισχύει, όπως θα δούμε και στη 10η ενότητα, γιατί υπεισέρχεται το κριτήριο του «ὀρθοῦ λόγου», της λογικής, δηλαδή, και μάλιστα της λογικής του φρόνιμου ανθρώπου, η οποία διασφαλίζει την αντικειμενικότητα στον προσδιορισμό του μέσου.

γ) Η αρετή είναι **προϊόν ελεύθερης βούλησης** του ανθρώπου («τοῦθ’ αἱρεῖται»).
δ) Η αρετή προσδιορίζεται **με βάση τη λογική**, τον «ὀρθὸν λόγον» (η άποψη αυτή θα αναλυθεί περαιτέρω στη 10η ενότητα). Το στοιχείο αυτό προκύπτει από την αναφορά της λέξης «ἐπιστήμων», ο οποίος επιζητά («ζητεῖ») και επιλέγει («αἱρεῖται») τη μεσότητα ακολουθώντας μια λογική διεργασία.

**Γενικά συμπεράσματα που προκύπτουν από τα νέα γνωρίσματα της αρετής**

1) Αφού η αρετή είναι μεσότητα που προσδιορίζεται με υποκειμενικά κριτήρια, προκύπτει ότι **δεν υπάρχει μέσα μας εκ φύσεως**. Αν συνέβαινε αυτό, δε θα ίσχυαν όσα αναφέρονται στις ενότητες 1, 2 και 3. Αν, δηλαδή, ήταν έμφυτο χαρακτηριστικό, δε θα μεταβαλλόταν, όπως αμετάβλητοι είναι και οι νόμοι της φύσης, κι επομένως, θα προσδιοριζόταν με αντικειμενικά κριτήρια. Επίσης, δε θα χρειαζόταν ο εθισμός σε ηθικές πράξεις για την κατάκτησή της και οι προσπάθειες των νομοθετών να κάνουν τους πολίτες καλούς μέσω του εθισμού θα ήταν άσκοπες, αφού όλοι θα γεννιόμασταν εκ φύσεως με ή χωρίς την αρετή χωρίς αυτό να μπορεί να μεταβληθεί.

2) Είδαμε παραπάνω ότι η αρετή είναι μεσότητα υποκειμενική και προσδιορίζεται από τον ίδιο τον άνθρωπο με μέτρο τον εαυτό του. Επομένως, απαραίτητη προϋπόθεση για τον προσδιορισμό αυτής της μεσότητας είναι **η αυτογνωσία**, το σωκρατικό δηλαδή «γνῶθι σαυτόν». Μόνο αν κάποιος γνωρίζει καλά τον εαυτό του και μπορεί να εκτιμήσει τα όριά του, τα θετικά και τα αρνητικά χαρακτηριστικά του, μπορεί να φτάσει στην αρετή και στον προσδιορισμό του μέσου της. Αυτή η διαδικασία, βέβαια, είναι εξαιρετικά δύσκολη και επίπονη.

##### Εργασίες για το σπίτι

1. Με ποιο νόημα ο Αριστοτέλης χρησιμοποιεί τον όρο «επιστήμων» στο φινάλε της ενότητάς του; Τι υπαινίσσεται;
2. Ποια λογική απορία αφήνει η διδασκαλία του Αριστοτέλη στην ενότητα σχετικά με τη μεσότητα; Προσπαθήστε να την εντοπίσετε και να τη διατυπώσετε.
3. Να βρείτε στο κείμενο τα συνώνυμα των λέξεων: κελεύω – ηττον – πλεονεκτω – επαϊων – βιβρώσκω.
4. Να ετυμολογήσετε τις παρακάτω λέξεις: διαιρετός – πράγμα – ληπτέον – αλείπτης –γυμνάσιον – επιστήμων – υπερβολή – έλλειψις.